Rae vallas hüppas mees liikuvast autost välja, ärandas teise sõiduki ja vigastas kahte abivalmis liiklejat(40)
Politsei uurib, miks üks 33-aastane mees eile õhtul Tallinna-Tartu maanteel liikluskaose põhjustas ja muu hulgas kahte inimest vigastas.
PPA pressiesindaja ütles Delfile, et politsei sai eile kella 18 paiku õhtul teate, et Rae vallas Tallinna-Tartu maantee 25. kilomeetril hüppas seni teadmata põhjustel liikuvast sõiduautost välja 33-aastane mees.
Juhtunut nägi pealt 21-aastane noormees, kes oli Škoda roolis. Ta peatas oma masina, et abi pakkuda. Sõidukist välja hüpanud mees aga tormas ise Škoda juurde ning ründas selle juhti. Ta tiris viimase autost välja ja istus ise rooli.
Sündmuste käiku nägi pealt 29-aastane jalakäija, kes soovis minna appi olukorda lahendama. Nüüd Škoda roolis koha sisse võtnud mees aga sõitis tollele jalakäijale otsa. Škoda teekond lõppes kraavis.
Pressiesindaja kinnitas, et kiirabi andis kohapeal 21- ja 29-aastasele mehele esmaabi ning õnneks ei olnud nende vigastused tõsised. 33-aastane autost välja hüpanud mees toimetati haiglasse. Juhtunu kõik täpsemad asjaolud on veel selgitamisel, sealhulgas põhjus, miks sõidukist hüpanu enda ja teiste suhtes nõnda ohtlikult käitus.